**Sgriptiau 16-28 Robin Radio (Gogledd)**

**Uned 16**

Robin: Helô, Helô, pwy sy’n siarad?

Gwen: Helô Robin, Gwen sy ’ma o Glwb Cymraeg Abercastell.

Robin: Croeso i’r rhaglen, Gwen. Sut medrwn ni helpu’r Clwb heddiw?

Gwen: Wel, dan ni’n trefnu bws i Lundain i weld Twm Terfel yn canu yn Neuadd Albert ar Ddydd Gŵyl Dewi.

Robin: Twm Terfel? Wel wel, bendigedig. Faint ydy’r tocynnau?

Gwen: Tri deg punt yr un ac ugain i bensiynwyr.

Robin: A faint ydy’r bws?

Gwen: Dim ond naw punt – bargen go iawn.

Robin: Pam mae’r bws mor rhad Gwen?

Gwen: Wel, mae Côr Meibion Abercastell yn canu yn y cyngerdd hefyd a dan ni’n medru rhannu’r bws efo nhw.

Robin: O, un munud, mae Anti Mair yma ac mae hi isio siarad.

Anti Mair: Helô Gwen – sut wyt ti?

Gwen: Iawn diolch Anti Mair. Dach chi isio dŵad ar y trip?

Anti Mair: Wel, dw i wedi gweld Twm Terfel o’r blaen – ond mae Côr Abercastell yn wych! Dw i isio clywed y Côr eto! Pryd dach chi’n gadael?

Gwen : Am chwech yn y bore. Mae’r côr yn ymarfer yn y p’nawn. Ond mae amser i bawb arall gael cinio da a siopa.

Anti Mair: Dw i isio dŵad ar y trip Gwen, bargen go iawn! Dw i wedi ymddeol wrth gwrs… Dw i’n sgwennu’r siec rŵan! Hwyl Gwen

Gwen: Hwyl Anti Mair! A hwyl Robin! Diolch am eich help.

Robin: Hwyl….

**Uned 17**

Robin Helô Helô, pwy sy’n siarad?

Ffion: Helô Robin, Ffion Phillips sy ’ma.

Robin: Bore da Ffion, diolch am ffonio. Sut medrwn ni eich helpu chi?

Ffion: Wel, Robin, ga i hysbysebu Ffair Pentre Abercastell?

Robin: Wrth gwrs Ffion, Bendigedig! Dw i wrth fy modd efo’r Ffair. Ro’n i wrth fy modd yn mynd i’r ffair efo ffrindiau pan o’n i’n blentyn. Pryd fydd y Ffair?

Ffion: Mewn chwech wythnos, dydd Sadwrn cyntaf y mis fel arfer.

Robin: Bendigedig. Fydd y ffair ar y cae rygbi fel arfer?

Ffion: Bydd, dyna chi. Mi fydd y drysau’n agor am ddeg o’r gloch, wedyn mi fydd yr actor enwog Rhys ap Rhys yn agor y ffair .

Robin: Rhys ap Rhys, ia? Llynedd, fi oedd yn agor y ffair…! Deud y gwir, fi sy’n agor y ffair bob blwyddyn fel arfer.

Ffion: Wel, ia, dan ni’n lwcus iawn flwyddyn yma i gael person enwog i agor y ffair.

Robin: Wel…beth bynnag, be fydd pris y tocyn?

Ffion: Mi fydd mynediad am ddim i blant ysgol, tair punt i oedolion a dwy bunt i bensiynwyr.

Robin: Be fydd yn digwydd yn y ffair?

Ffion: Mi fydd ‘na stondinau o fwyd a diod lleol, mi fydd cystadleuaeth babis del, dawnsio disgo, a gwisgo fel person enwog, mi fydd candifflos a hufen iâ ar werth, mi fydd band y dre yn chwarae, ac mi fydd y ffair yna wrth gwrs i’r plant.

Robin: Swnllyd iawn fel arfer felly! Wel, gobeithio bydd hi’n sych.

Ffion: Mi fydd yr haul yn gwenu – gobeithio!

Robin: Ia, roedd hi’n ofnadwy llynedd yn doedd?

Ffion: Oedd, roedd hi’n wlyb.

Robin: Wel gobeithio fydd na ddim llifogydd flwyddyn yma eto!

Ffion: Ia wir, croesi bysedd! Dach chi’n dŵad i’r ffair Robin?

( saib)

Robin: Nac ydw, dw i’n brysur flwyddyn yma … Wel, hwyl Ffion.

Ffion: Hwyl Robin.

**Uned 18**

Robin : Helô, pwy sy’n siarad?

Mari: Helô Robin – Mari dw i.

Robin: Be’ wyt ti’n neud heddiw?

Mari: Wel a deud y gwir dw i isio syniad. Dw i isio trefnu mis mêl yn ystod yr haf.

Robin: Braf iawn. Pryd dach chi’n priodi?

Mari: Dan ni wedi priodi ers tri mis ond dan ni’n brysur iawn efo gwaith. Ond a deud y gwir, dydy’r gŵr ddim isio gwyliau o gwbl – ffermwr ydy o a fydd o ddim yn hapus yn gadael y fferm a’r anifeiliaid.

Robin: Be’ ydy’ch gwaith chi?

Mari: Dynes camera efo S4C dw i.

Robin: Lwcus iawn! Wel, mi fyddwch chi’n medru mynd am benwythnos i rywle, dw i’n siŵr. Be’ am fis Mehefin?

Mari: Amhosib, mi fydda i’n gweithio yn Eisteddfod yr Urdd .

Robin: Be am fis Gorffennaf ta?

Mari: Mi fydda i yn Eisteddfod Llangollen ac wedyn yn y Tour de France.

Robin: Be am fis Awst?

Mari: Dim gobaith. Mi fydda i yn yr Eisteddfod Genedlaethol ac wedyn yn ffilmio criced.

Robin: Dw i wedi cael syniad! Fyddwch chi’n gweithio yn y Sioe Ffermio fawr?

Mari: Yn Llanelwedd? Bydda, wrth gwrs. Mi wnes i anghofio.

Robin: Wel be’ am aros mewn gwesty efo’r gŵr yn y Sioe fawr ta?

Mari: Syniad da. Mi fydd o’n hapus i ddŵad i’r sioe fawr am un noson…Oes ’na westy rhad yn Llanelwedd?

Robin: Rhad?

Mari: Ia, dydy o ddim yn hoffi gwario arian chwaith!

Robin: Wel, sgynnoch chi garafán?...... Hwyl rŵan Mari

Mari: Hwyl Robin

**Uned 19**

Robin: Helo helo, pwy sy’n siarad?

Rhian: Helo Robin, Rhian Tomos sy ’ma.

Robin: Helo Rhian, diolch am ffonio. Sut medra i helpu heddiw?

Rhian: Wel, dw i isio dweud penblwydd hapus wrth fy mhartner i, Bethan. Mi fydd hi’n chwe deg oed dydd Sul.

Robin: Chwe deg – pen blwydd arbennig ta. Dych chi’n gwneud rhywbeth arbennig i ddathlu?

Rhian: Dan ni am fynd i Abertawe am y penwythnos.

Robin: Bendigedig! Dach chi isio mynd i weld y rygbi?

Rhian: Dw i wrth fy modd efo chwaraeon, ond sgen i ddim diddordeb mewn rygbi. Mae’n well gen i bel-droed. Ond dydy Abertawe ddim yn chwarae adre penwythnos yma, a dydy Bethan ddim yn hoffi peldroed beth bynnag.

Robin: Be arall fyddwch chi’n wneud yn Abertawe?

Rhian: Dan ni’n hoff iawn o fynd i’r Mwmbwls i gerdded ar y traeth. Ac mae fy hoff siop hufen iâ yna hefyd!

Robin: Dach chi’n licio siopa yn Abertawe?

Rhian: Dw i ddim isio mynd i siopa ond dw i angen prynu anrheg pen-blwydd i Bethan.

Robin: Be dach chi’n mynd i brynu?

Rhian: Mae hi’n ymddeol yn yr haf felly esgidiau cerdded dw i’n meddwl. Mi fydd gan Bethan ddigon o amser i gerdded ar ôl ymddeol, ar y traeth gobeithio.

Robin: Lwcus iawn! Wel, mwynhewch y penwythnos! O - mi wnes i anghofio dweud Pen-blwydd hapus Bethan! Diolch am ffonio Rhian. Hwyl!

**Uned 20**

Robin: Helô, helô, pwy sy’n siarad?

Tomos: Tomos Thomas sy ’ma, sut wyt ti Robin?

Robin: Ydw i’n eich nabod chi?

Tomos: Wel wyt wrth gwrs. Twm bach dw i, ro’n i yn ysgol Abercastell efo ti ers talwm.

Robin: Wel wel, sut wyt ti ers talwm? Croeso Twm, ro’n i’n meddwl fod ti’n byw yn Llundain.

Tomos: Dw i newydd symud yn ôl i Abercastell.

Robin: Da iawn wir. Felly lle mae dy dŷ di?

Tomos: Mae fy nhŷ i drws nesa i Ysgol Abercastell.

Robin: O diar, mae plant yr ysgol yn swnllyd iawn. Sgen ti deulu, Twm?

Tomos: Oes, mae gen i ddau o blant.

Robin: Faint ydy oed dy blant di?

Tomos: Mae fy mab Merfyn yn ddeuddeg oed, ac mae fy merch Mari yn un deg pump.

Robin: Lle fyddan nhw’n mynd i’r ysgol?

Tomos: I ysgol Abercastell wrth gwrs.

Robin: Wyt ti’n siŵr Twm? Mae plant ysgol Abercastell yn ofnadwy!

Tomos: Ydyn nhw wir?

Robin: Beth bynnag, be’ ydy dy waith newydd di, Twm?

Tomos: Fi ydy Pennaeth newydd Ysgol Abercastell.

( saib)

Robin: Dw i’n gweld. Wel diolch i chi am ffonio Mr Thomas. Pob lwc efo’ch swydd newydd.

**Uned 21**

Robin: Helô helô, pwy sy’n siarad?

Carys: Carys Huws dw i.

Robin: Wel Carys, dudwch pam dach chi’n ffonio.

Carys: Wel, Robin, mi wnes i glywed eich eitem chi wythnos diwetha.

Robin: Pa eitem?

Carys: Roeddech chi’n sôn am ben-blwydd arbennig Radio Rocio ym mis Awst.

Robin: Ia wir, mi fydd Radio Rocio yn bum deg oed. Mae Anti Mair wedi bod efo’r sianel ers y dechrau!

Carys: Wel Robin, mae gen i anrheg i Anti Mair –ac i Radio Rocio!

Robin: Anrheg?

Carys: Ia. Wel, roedd fy nhad yn gweithio i Radio Rocio ers talwm. Dw i wedi ffeindio bocs mawr yn yr atig yn llawn o hen recordiau, a lluniau o’r papurau newydd.

Robin: Wel wir, sgynnoch chi luniau o Anti Mair?

Carys: Oes wrth gwrs, lluniau da iawn o Anti Mair.

Robin: W, diddorol!

Carys: Mae hi’n gwisgo sgert facsi borffor, a sgert fini binc mewn llun arall!

Robin: Wel wir, dewch â nhw yma os gwelwch yn dda. Mi fydd Anti Mair wrth ei bodd!

Carys: Dim problem. Lle mae’r stiwdio?

Robin: Yng nghanol Abercastell. Trowch i’r chwith wrth yr orsaf drenau. Dan ni gyferbyn â’r llyfrgell. Parciwch ar y lôn tu allan a gofynnwch am Anti Mair neu fi.

Carys: Bendigedig. Mi fydda i yn y stiwdio bore yfory.

Robin: Diolch yn fawr iawn i chi! Dw i’n edrych mlaen at chwarae rhai o’r hen recordiau ar Radio Rocio!

**Uned 22**

Yn y swyddfa.

Llinos: Robin, lle mae Anti Mair?

Robin: Dydy hi ddim yma eto. Dydy hi ddim yn dechrau tan saith o’r gloch heno. Pam?

Llinos: Mae Mr Richards, rheolwr Radio Rocio, yn dŵad mewn p’nawn 'ma. Mae o isio trefnu cyfarfod pwysig.

Robin: Cyfarfod am be? Ydy o isio newid rhywbeth?

Llinos: Mae o isio siarad efo ni – heb Anti Mair!

Robin: O diar. Pam?

Llinos: Dw i ddim yn gwybod. Ydy o isio i Anti Mair ymddeol ?

Robin: Wel, mi fydd hi’n wyth deg pump oed mis nesa...

Llinos: Ond, bechod, mae hi wrth ei bodd yn gweithio yma.

Robin: Mi fydd hi’n drist iawn...

Llinos: O, dyma fo rŵan.

Mr Richards: Helô Robin, Helô Llinos. Ydy Anti Mair yma?

Llinos: Dydy hi ddim yma eto, Mr Richards, dydy hi ddim yn gweithio tan heno.

Mr Richards: Da iawn, dw i isio trafod rhywbeth efo chi.

Robin: O, Mr Richards, mae hi’n dda iawn ar fy rhaglen i. Mae’r bobol sy’n gwrando yn licio ffonio i siarad efo hi.

Llinos: Dydy hi byth yn hwyr i’r gwaith ac mae hi’n llawer o hwyl.

Mr Richards: Dw i’n gwybod. Dw i isio trafod trefnu parti pen-blwydd i Anti Mair. Mae hi’n wyth deg pump oed mis nesa, tydy? Dw i isio cael rhaglen radio arbennig i ddathlu hefyd...

Robin: Bendigedig!

Mr Richards: Mi fyddwn ni’n galw’r rhaglen yn “Yma o hyd...”

**Uned 23**

Robin: P’nawn da Anti Mair, dach chi i fod yma ers deg bore ‘ma.

Anti Mair: Mae’n ddrwg gen i mod i’n hwyr, Robin. Roedd rhaid i mi fynd i’r ysbyty.

Robin: I’r ysbyty? O diar! Dach chi’n iawn?

Anti Mair: Mi wnes i roi lifft i Llinos.

Robin: Ydy hi’n iawn?

Anti Mair: Ydy siŵr, mae ei chwaer hi wedi cael babi ac roedd hi isio mynd â dillad newydd i’r babi.

Robin: Ydy hi’n dŵad i’r gwaith wedyn?

Anti Mair: Ydy, wrth gwrs. Rhaid i Llinos weithio ar y rhaglen heno.

Robin: Be sy’n bod ar gar Llinos ta?

Anti Mair: Dw i ddim yn gwybod. Roedd rhaid iddi hi fynd â’r car i’r garej dros y penwythnos.

Robin: Dach chi’n mynd i roi lifft adre i Llinos hefyd?

Anti Mair: Does dim rhaid i mi. Mae bws 32 yn pasio’r ysbyty a’r orsaf radio!

Robin: Ond pwy sy’n mynd i wneud paned i ni heddiw?

Anti Mair: Rhaid i ti wneud paned am unwaith Robin!

**Uned 24**

Robin: Helô, helô, pwy sy’n siarad?

Gwen: Gwen Jones dw i.

Robin: Sut dach chi heno Gwen?

Gwen: Wedi blino a deud y gwir. Mi wnes i orffen gwaith yn hwyr, ar ôl i mi gyrraedd y maes parcio roedd gen i olwyn fflat, wedyn ar ôl i mi ffonio’r garej roedd rhaid i mi aros am hanner awr.

Robin: O diar.

Gwen: Wedyn ar ôl i’r mecanic gyrraedd, mi wnaeth o newid yr olwyn. Ar ôl iddo fo orffen, mi wnes i yrru adre. Ond ar ôl i mi gyrraedd adre roeddwn i wedi gadael goriad y tŷ yn y swyddfa.

Robin: Wel wel, dyna biti.

Gwen: Ia wir. Roedd rhaid i mi aros yn y car tan i’r gŵr gyrraedd adre ar y bws. Ar ôl iddo fo gyrraedd adre, roedden ni isio bwyd yn ofnadwy.

Robin: Be wnaethoch chi wedyn?

Gwen: Roedd hi’n bwrw glaw felly mi wnaethon ni yrru i’r siop sglodion. Ar ôl i ni gyrraedd y siop sglodion doedden nhw ddim yn cymryd cardiau a doedd gynnon ni ddim pres felly roedd rhaid i’r gŵr gerdded i’r banc i nôl pres.

Robin: O diar, wnaethoch chi gael sglodion yn y diwedd?

Gwen: Do, ond pan aethon ni ni’n ôl at y car doedd gynnon ni ddim petrol ar ôl. Felly ar ôl i‘r gŵr gerdded i’r garej i nôl petrol, doedd o ddim yn hapus iawn.

Robin: Ond dach chi adre rŵan?

Gwen: Ydan diolch byth.

Robin: Felly pam dach chi’n ffonio, Gwen?

Gwen: Dw i isio deud pen-blwydd priodas hapus i’r gŵr – ar ôl i mi weld y blodau yn y gegin, mi wnes i gofio! Dach chi’n medru chwarae record ramantus?

Robin: Wrth gwrs...Wel pen-blwydd priodas hapus Gwen a mwynhewch y noson!

**Uned 25**

Robin: Helô helô, pwy sy’n siarad?

Ffion: Helô Robin, Ffion dw i.

Robin: Croeso i’r rhaglen, Ffion. Sut mae pethau?

Ffion: Wel, dw i isio gwahodd pawb sy’n gweithio ar y rhaglen i noson arbennig. Mae ein tŷ bwyta newydd ni’n agor nos yfory.

Robin: Tŷ bwyta newydd? Bendigedig! Lle mae o?

Ffion: Dros y bont, yn agos at yr afon, efo gardd fawr.

Robin: Da iawn. Mae hi’n braf yn yr haf wrth yr afon. Be ydy enw’r tŷ bwyta?

Ffion: Caffi’r Cymro.

Huw: Grêt. Felly Cymro ydy’r cogydd?

Ffion:A deud y gwir, Sais o Lerpwl ydy o ond fy ngŵr i ydy o, ac mae o wedi dysgu Cymraeg. Mae’r fwydlen i gyd yn Gymraeg a Saesneg.

Robin: Gwych. Be ydy’r bwyd?

Ffion: Bwyd lleol. Llawer o gig – cyw iâr, cig eidion, cig moch, cig oen…

Robin: O diar. Dw i ddim yn bwyta cig o gwbl.

Ffion: Wyt ti’n llysieuwr?

Robin: Wel, dw i’n bwyta pysgod.

Ffion: Dim problem felly, mae gynnon ni ddigon o bysgod lleol o siop bysgod Abercastell.

Robin: Da iawn. Mae Anti Mair yn hoffi cig oen yn fawr, a dw i wrth fy modd efo pysgod. Ond mae Llinos yn gweithio efo ni hefyd, ac mae hi’n hoffi bwyta allan yn fawr. Ond mae hi’n llysieuwraig go iawn!

Ffion: Wel,mae gynnon ni un peth i Llinos– lobsgows arbennig heb gig o gwbl!

Robin: Da iawn, mae hi’n medru dŵad felly.

Ffion: Wela i chi nos Sadwrn ta!

Robin: Diolch yn fawr Ffion! Pob hwyl tan nos Sadwrn!

**Uned 26**

Yn y swyddfa

Anti Mair: Wyt ti wedi clywed am Siôn a Siân Smith?

Robin: Yr hen frawd a chwaer sy’n byw yn fferm Coed Mawr?

Anti Mair: Ia, dyna ti.

Robin: Naddo, be sy’ wedi digwydd?

Anti Mair: Wel, mae eu modryb nhw wedi marw yn Awstralia ac wedi gadael miliwn o bunnau yr un i Siôn a Siân.

Robin: Wel wel! Be maen nhw’n mynd i wneud efo’r arian?

Anti Mair: Maen nhw wedi gwerthu’r fferm. Mae Siân yn prynu tŷ newydd.

Robin: Lle mae’r tŷ?

Anti Mair: Mae hi’n prynu’r tŷ mawr gwyn ar y bryn. Mae ’na chwech stafell wely, tair stafell ymolchi, cwrt tenis a phwll nofio hefyd yn ei thŷ hi!

Robin: Wel, wel. Mi wnes i weld car Ferrari coch wrth y tŷ ddoe.

Anti Mair: Ia, dyna ei char newydd hi!

Robin: Be am Siôn ta? Lle fydd ei dŷ newydd o? A fydd o’n prynu car hefyd?

Anti Mair: Dydy o ddim yn mynd i brynu tŷ newydd – mi fydd o’n byw yn ei hen garafán.

Robin: Be mae o’n mynd i neud efo ei bres o ta?

Anti Mair: Mae o wedi prynu tîm pêl -droed Abercastell!

Robin: O diar….

**Uned 27**

Robin: Helô, helô, pwy sy’n siarad?

Catrin: Helô Robin, Catrin sy ’ma.

Robin: Helô Catrin, be ydy dy hanes di?

Catrin: Wel, dw i newydd fod am benwythnos yng Nghaerdydd. Dyfala lle es i.

Robin: Est ti i‘r Senedd?

Catrin: Naddo wir, dw i ddim yn hoffi clywed pobol yn siarad a siarad a siarad.

Robin: Est ti i Amgueddfa Werin Cymru yn Sain Ffagan?  
Catrin: Naddo, doedd gen i ddim car.

Robin: Est ti i’r Amgueddfa Genedlaethol ta?

Catrin: Naddo, dw i ddim yn licio hen bethau.

Robin: Est ti i’r Stadiwm?  
Catrin: Naddo wir, mae’n gas gen i rygbi.

Robin: Wel, rhaid i mi gael cliw.

Catrin: Mae enw’r lle yn dechrau efo C.

Robin: Canolfan y Mileniwm ydy’r ateb?

Catrin: Na, do’n i ddim isio mynd i’r Bae.

Robin: Dw i’n gwybod - Y Castell!

Catrin: Ia – ond pa gastell?

Robin: Castell Caerdydd wrth gwrs!

Catrin: Na...

Robin: Castell Coch ta?

Catrin: Na...

Robin: Castell Caerffili?

Catrin: Dydy castell Caerffili ddim yng Nghaerdydd!

Robin: Dw i ddim yn dallt.

Catrin: Tafarn y Castell...maen nhw’n neud cyrri a pheint blasus iawn yna!

Robin: Hm, hwyl Catrin, a diolch am ffonio.

**Uned 28**

Yn y swyddfa.

Robin: Anti Mair, ga i air? Llinos, wyt ti’n medru dŵad yma hefyd?

Llinos: Wrth gwrs, Robin.

Anti Mair: Ydy popeth yn iawn?

Robin: Wel, ydy ond....Dw i ddim yn gwybod sut i ddeud hyn.

Anti Mair: Paid â bod yn swil Robin.

Robin: Reit....Mae gen i newyddion i chi. Dw i wedi cael gwaith newydd.

Anti Mair: Ond Robin, rwyt ti yn hapus yma efo ni, twyt?

Robin: Ydw...ond mae’r gwaith newydd ym Mhatagonia!

Anti Mair: Be?

Robin: Ia, mi fydda i’n gweithio efo Radio Cwm Hyfryd am ddau fis a hanner.

Anti Mair: O na! Be dw i’n mynd i wneud?

Llinos: Dan ni ddim yn medru gwneud rhaglen Robin Radio heb Robin, Anti Mair.

Anti Mair: O na, dw i wrth fy modd yn dŵad i’r stiwdio bob dydd.

Robin: Dw i’n gwybod, Anti Mair, a dach chi ddim ond ar y rhaglen dwywaith yr wythnos.

Llinos: Y broblem ydy – mae Gary Gwyllt yn dŵad i wneud y rhaglen a dydy o ddim isio eitem “Problemau Anti Mair”.

Anti Mair: Mae hyn yn ofnadwy!

Robin: Mi fydda i’n ôl mewn dau fis a hanner Anti Mair!

Anti Mair: Fydd y rhaglen yn ôl wedyn?

Llinos: Bydd siŵr Anti Mair. Efo chi hefyd, wrth gwrs!

Anti Mair: Ond – dau fis a hanner! Mi fydd hi’n ddiflas ofnadwy...

Llinos: Anti Mair, dyma gyfle i chi fynd ar wyliau!

Anti Mair: Dw i’n gwybod! Dw i isio mynd ar wyliau i Batagonia! Wyt ti isio help efo dy raglen Robin?

Robin: Ym...wel...

Llinos: Dach chi yn dŵad yn ôl, tydach?

Robin ac Anti Mair: Gawn ni weld...